Pokémon Sun ir Moon

Pokémon Sun ir Pokémon Moon – 2016 m. „Pokémon“ serijos kompiuteriniai žaidimai, kuriuos sukūrė Japonijos „Game Freak“ studija ir išleido „Nintendo“ tik nešiojamai „Nintendo 3DS“ konsolei. 

„Pokémon Sun“ ir „Pokémon Moon“ buvo palankiai įvertinti kritikų: vidutiniškai 87 balais iš 100 pagal metacritic.com svetainės suvestinę. 

2017 m. išleistos patobulintos žaidimų versijos pavadinimais Pokémon Ultra Sun ir Pokémon Ultra Moon. Jose pakeista žaidimų istorija, įvesti nauji Z-move, naujos šalurinės misijos, galima pagauti keletą naujų pokemonų ir kt.

2018 m. I ketvirčio „Nintendo“ duomenimis, „Sun“ ir „Moon“ versijos parduotos 16,1 mln. ir „Ultra Sun“ ir „Ultra Moon“ versijos − 7,51 mln. kopijų tiražais.

Apie žaidimą 
Žaidimų pora „Pokémon Sun“ ir „Pokémon Moon“ yra septintos kartos „Pokémon“ serijos žaidimai, kurie buvo išleisti 2016 m. lapkričio 18 d. pasauliniu mastu ir lapkričio 23 d. Europoje. Tai vieno ir to paties žaidimo šiek tiek skirtingos versijos. Kiekvienoje žaidimo versijoje galima rasti daugiau nei 800 pokemonų. Skirtumai tarp versijų:
 skirtingi viršeliai su pavaizduotais skirtingais pokemonais;
 skirtingas žaidimų laikmetis: „Sun“ prasideda dieną, kai „Moon“ − naktį, 12 valandų vėliau pagal realų „3DS“ konsolės vartotojo laiką; 
 viename žaidime sutinkami apie 10 pokemonų, kurių nėra kitame žaidime, ir atvirkščiai;
 kai kurie herojaus išbandymų kelių elementai šiek tiek skiriasi.

Žaidimų pradžioje žaidėjas pasirenka pagrindinį herojų: jo lytį, odos spalvą, vardą. Vėliau žaidime pasitaikančiose parduotuvėse, kirpykloje žaidėjas savo herojui gali parinkti (nupirkti) marškinėlius, kepurę, šukuoseną, akių spalvą, rankinę, batus, kojines ir pan. Kai kurie iš šių pasirinkimų pasiekiami žaidimo eigoje, o ne iškart pradžioje. Žaidimo pradžioje herojus iškeliauja į Alola salų regioną (primenantį Havajus), pakviestas pokemonų profesoriaus Kukui. Kaip ir kituose „Pokémon“ serijos žaidimuose, herojus prisiima pokemonų trenerio vaidmenį ir Alola salose turi pereiti išbandymų kelius norėdamas tapti puikiu pokemonų treneriu. Žaidimo pradžioje veikėjas gali pasirinkti vieną iš trijų padovanotų pokemonų ir su juo pradeda kovas.

Žaidimo eigoje kovos vyksta tarp pokemonų: kovojant su kitų trenerių pokemonais arba su puolančiais laukiniais pokemonais. Kovos sistema vyksta ėjimų principu: žaidėjas gali parinkti kovos veiksmą iš 4 galimų ir jie atliekami paeiliui. Pokemonų veiksmų pirmenybė priklauso nuo statiško rodiklio greičio (speed). Po laimėtos kovos suteikiami patirties taškai, pokemonų doleriai. Su patirties taškais kyla pokemono patirties lygis, gerėja statiniai duomenys (atakos galia, greitis, gynyba), jis išmoksta naujas kovos rūšis, kurias žaidėjas jam gali priskirti vietoj senųjų. Pasiekus tam tikrą lygį kai kurie pokemonai gali evoliucionuoti į galingesnes savo versijas. Už laimėtus pokemonų dolerius veikėjas gali pirkti aksesuarus, gydymo ir magiškas porcijas.

Žaidėjas gali sudaryti iki 6 pokemonų savo kovos komandą. Pokemonai pasižymi įvairiomis skirtingomis savybėmis, todėl žaidėjas juos turi pasirinkti pagal savo mėgstamą kovos stilių. Pokemonai pagaunami su Poke kamuoliais. Kai kurie laukiniai pokemonai turi mažą šansą pasirodyti, todėl kartais žaidėjui, ieškančiam specifinio pokemono, reikia vienoje vietoje dažnai kovoti su kitais iki pasirodys ieškomasis. Dar retesni yra „švytintys“ pokemonai. Po kovų žaidėjas gali pamaloninti savo pokemoną kaip virtualų augintinį, jį pamaitinti − tai jį daro labiau patenkintą ir efektyvesnį kovose. Panašiai po kovų galima nuimti neigiamą pokemono statinę būseną: nuodus, paralyžių ir pan. Žaidimo metu veikėjas kalbasi su sutinkamais kitais veikėjais, gali priimti iš jų šalutines užduotis.

Atsiliepimai 

„Sun“ ir „Moon“ žaidimuose yra pagrindinė misija, kuri aiškėja žaidimo metu, ir jie buvo kritikuoti dėl perdėtai linijinės žaidimo eigos lyginant su senesniais, labiau atviros erdvės žaidimais. Taip pat buvo pastebėta, kad žaidimai neišnaudoja „3DS“ konsolės 3D vaizdo galimybės. Žaidimai sulaukė didelės komercinės sėkmės: jų pirmos savaitės pardavimai Europoje buvo 1,5 mln., Japonijoje − 1,7 mln. vienetų. Per beveik dvi pirmasias savaites JAV buvo parduota 3,7 mln. kopijų. Viso žaidimų pardavimų startui „Nintendo“ patiekė į rinką 10 mln. „Sun“ ir „Moon“ vienetų.

Išnašos

Nuorodos 
 Pokémon Sun and Moon Oficiali svetainė
 IGN resursai

2016 kompiuteriniai žaidimai
Kompiuteriniai vaidmenų žaidimai